
Titán tartalmú fémhab szintézise

A Fémipar ma már kihasználja a szilárd fémhabokban rejlő lehetőségeket, és a legkülönfélébb fémekből állítja elő és számos területen alkalmazza azokat. Jól funkcionálnak energia elnyelőkként, szűrőkként, valamint biológiai implantátumokként. Habot legegyszerűbben folyékony halmazállapotú anyagon – jelen esetben fémolvadékon – való gáz átfújással állíthatunk elő. Általánosságban a fémhaboknál ennek az előállítási módnak az adott fém olvadáspontja korlátokat szab. Ezért a fémhabokat fémpor szinterelésével és különböző adalékanyagok alkalmazásával, vagy a szinterelt fém szemcsék között lévő gázbuborékok expanziójával szokták előállítani.
Kutatómunkám során titán tartalmú fémhab előállítása volt a célom, a titán kiváló biokompatibilitása és bioaktivitása miatt, mely így tökéletesen alkalmazható ortopédiai területeken, biológiai implantátumként.
Munkám során a fémhab előállításhoz egy új módszer kialakításával kísérleteztem, melynek során a fémhabot só olvadék segítségével állítottam elő. Vizsgáltam a titán, illetve titán tartalmú fémhab kialakításának lehetőségét, valamint a kémiai reakciók során fellépő határfelületi és kinetikai jelenségeket.



